Záverečná správa o vyčíslení výdavkov spojených s prípravou, technickým zabezpečením a vykonaním volieb do orgánov samosprávnych krajov v roku 2001

	Predseda Národnej rady Slovenskej republiky rozhodnutím č. 320/2001 Z. z. o vyhlásení volieb do zastupiteľstiev samosprávnych krajov a voľby predsedov samosprávnych krajov určil deň konania volieb na sobotu 1. decembra 2001. Na zabezpečenie úloh vyplývajúcich zo zákona č. 303/2001 Z. z. o voľbách do orgánov samosprávnych krajov, vláda uznesením č. 872 z 19. 9. 2001 schválila harmonogram organizačno-technického zabezpečenia volieb do orgánov samosprávnych krajov v roku 2001, na základe ktorého podľa bodu B.2. boli z kapitoly Všeobecná pokladničná správa uvoľnené finančné prostriedky na krytie výdavkov spojených s prípravou, technickým zabezpečením a vykonaním volieb v predpokladanej výške 294 mil. Sk, z toho pre Ministerstvo vnútra Slovenskej republiky 258 mil. Sk a pre Štatistický úrad Slovenskej republiky 36 mil. Sk.

	Podľa § 54 ods. 2 zákona č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku jednotlivé druhy výdavkov spojených s voľbami do orgánov samosprávnych krajov uhrádzané zo štátneho rozpočtu ustanovuje Vyhláška Ministerstva vnútra Slovenskej republiky č. 466/2001 Z. z., ktorou sa určujú druhy výdavkov spojených s voľbami do orgánov samosprávnych krajov a spôsob ich úhrady, vydaná po dohode so Štatistickým úradom Slovenskej republiky a Ministerstvom financií Slovenskej republiky dňa 12. 11. 2002. Uvedenou vyhláškou sa určujú jednotlivé druhy výdavkov spojených s voľbami do orgánov samosprávnych krajov, ktoré uhrádza ministerstvo vnútra priamo, prostredníctvom samosprávneho kraja a prostredníctvom obce a druhy výdavkov uhrádzané priamo Štatistickým úradom Slovenskej republiky alebo prostredníctvom krajskej správy Štatistického úradu Slovenskej republiky. 

Na základe § 52 ods. 3 a 4 zákona č. 303/2001 Z. z. Ministerstvo vnútra Slovenskej republiky po dohode s Ministerstvom financií Slovenskej republiky vydalo Vyhlášku Ministerstva vnútra Slovenskej republiky č. 467/2001 Z. z. o spôsobe náhrady alebo úhrady nárokov členov volebných komisií a o výške odmeny a spôsobe jej úhrady a výplaty členom a zapisovateľom okrskových volebných komisií pri voľbách do orgánov samosprávnych krajov.     

		Z účelových finančných prostriedkov poukázaných Ministerstvu vnútra Slovenskej republiky vo výške 258 mil. Sk bolo podľa citovaných právnych predpisov na určené druhy výdavkov čerpaných celkom 174 580 593,09 Sk, z toho bežné výdavky vo výške 171 587 868,09 Sk a kapitálové výdavky vo výške 2 992 725,00 Sk. Z celkovej výšky bežných výdavkov boli čerpané finančné prostriedky na mzdy, platy, služobné príjmy a ostatné osobné vyrovnania vo výške 19 317 772,00 Sk, na poistné a príspevok zamestnávateľa do poisťovní a Národného úradu práce vo výške 6 337 134,30 Sk, na cestovné výdavky vo výške 15 250 126,09 Sk, na energie, vodu a komunikácie vo výške  9 930 031,37 Sk, na materiál a služby vo výške 42 681 006,59 Sk, na dopravné vo výške 4 567 269,45 Sk, na rutinnú a štandardnú údržbu vo výške 10 982 229,42 Sk, na nájomné za prenájom vo výške 1 989 521,70 Sk a na ostatné tovary a služby vo výške 60 532 777,17 Sk.  

Ministerstvo vnútra Slovenskej republiky 

Ministerstvo vnútra Slovenskej republiky z účelových finančných prostriedkov vo výške 258 mil. Sk priamo uhradilo výdavky vo výške 62 236 601,68 Sk, z toho najmä na  materiálno-technické zabezpečenie volieb vo výške 36 519 782,28 Sk (tlač hlasovacích lístkov, metodických a informačných materiálov, reliéfnych pečiatok, vybavenie volebných miestností štátnymi zástavami, vlajkami, znakmi a volebnými schránkami, ako i vybavenie osobitných priestorov určených na úpravu hlasovacích lístkov), na jednotné programové spracovanie čerpania finančných prostriedkov na voľby vo výške 90 000,00 Sk, na zvýšenú ochranu verejného poriadku vo výške 12 584 000,00 Sk, na komplexné služby spojov vrátane výdavkov spojených s jednotným systémom telekomunikačného spojenia vo výške 8 143 444,00 Sk, na zabezpečenie reprografickej techniky vo výške 2 992 725,00 Sk, na nevyhnutné opravy a obmenu technických zariadení potrebných na zabezpečenie volieb vo výške 380 169,00 Sk, na školenia konané v súvislosti s voľbami vo výške 90  215,00 Sk.

Podľa § 56 ods. 3 zákona č. 303/2001 Z. z. pre prvé voľby do orgánov samosprávnych krajov prislúchala pôsobnosť predsedu samosprávneho kraja prednostovi krajského úradu a pôsobnosť samosprávneho kraja krajskému úradu. Z uvedeného dôvodu na zabezpečenie uhrádzania výdavkov ministerstva vnútra prostredníctvom samosprávneho kraja boli poukázané krajským úradom preddavky na činnosť volebných komisií samosprávneho kraja a obvodných volebných komisií pre prvé kolo a pre druhé kolo volieb v celkovej výške 5 170 tis. Sk. Na zabezpečenie činnosti okrskových volebných komisií a na úhradu odmien za výkon funkcie člena okrskovej volebnej komisie a zapisovateľa okrskovej volebnej komisie boli poukázané obciam preddavky pre obidve kolá volieb vo výške 119 830 tis. Sk. Výška odmeny podľa Vyhlášky Ministerstva vnútra Slovenskej republiky č. 467/2001 Z. z. o úhrade nárokov členov volebných komisií pri voľbách do orgánov samosprávnych krajov, bola určená vo výške 555,- Sk pre jedného člena alebo zapisovateľa okrskovej volebnej komisie.
		
	Poukázané finančné prostriedky krajským úradom na činnosť volebných komisií samosprávnych krajov a obvodných volebných komisií a obciam na činnosť okrskových volebných komisií boli čerpané vo výške 112 343 991,41 Sk, a to najmä na služby spojov a ostatné druhy energií vo výške 1 786 587,37 Sk, materiálne zabezpečenie volebných komisií vo výške 5 960 145,71 Sk, na cestovné náhrady, občerstvenie a stravovanie členov a zapisovateľov volebných komisií vo výške 15 234 427,09 Sk, na prevádzku motorových vozidiel a prepravné vo výške 3 778 137,45 Sk, na odmeny zapisovateľom volebných komisií a členom okrskových volebných komisií vo výške 43 635 627,50 Sk, na odmeny pomocným pracovných silám volebných komisií vrátane odvodov do poistných fondov vo výške 12 718 031,30 Sk, na nevyhnutné úpravy volebných komisií vo výške 10 645 423,42 Sk, na doručenie oznámení o mieste a čase konania volieb vo výške 4 119 750,60 Sk.

		Z celkovej výšky nevyčerpaných finančných prostriedkov na zabezpečenie volieb do orgánov samosprávnych krajov v sume 83 419 406,91 Sk bolo 81 349 424,94 Sk odvedených  podľa bodu B.4. uznesenia vlády Slovenskej republiky č. 872/2001 k návrhu harmonogramu organizačno-technického zabezpečenia volieb do orgánov samosprávnych krajov v roku 2001 dňa 27. februára 2002 na účet Ministerstva financií Slovenskej republiky. Zostatok nepoužitých finančných prostriedkov vo výške 2 070 536,97 Sk, z  dôvodu opráv vyúčtovania a poukázania nevyčerpaných finančných prostriedkov po stanovenom termíne, sa odviedol 29. apríla 2002 ministerstvu financií dodatočne. 

Štatistický úrad Slovenskej republiky 

Ministerstvo financií Slovenskej republiky podľa úlohy B.2. uznesenia vlády č. 872 z 19. 9. 2001 poukázalo Štatistickému úradu Slovenskej republiky na krytie výdavkov spojených s prípravou, technickým zabezpečením a vykonaním volieb finančné prostriedky vo výške 36 000 tis. Sk. Nepoužité prostriedky v sume 635 041,47 Sk boli v určenom termíne poukázané na účet Ministerstva financií Slovenskej republiky.

	Z účelových prostriedkov boli čerpané finančné prostriedky v objeme 35 364 958,53 Sk, z toho bežné výdavky 31 064 091,73 Sk a kapitálové výdavky 4 300 866,80 Sk.

	Z celkovej výšky bežných výdavkov boli použité na mzdy, platy, služobné príjmy a ostatné osobné vyrovnania finančné prostriedky vo výške 11 560 000,- Sk (odmeny členom odborných sumarizačných útvarov volebných komisií), na poistné a príspevok zamestnávateľa do poisťovní a Národného úradu práce vo výške 3 561 267,- Sk, na cestovné výdavky vo výške 320 585,40 Sk (cestovné výdavky členom odborných sumarizačných útvarov volebných komisií podľa zákona č. 119/1992 Zb. o cestovných náhradách v znení neskorších predpisov), na energie, vodu a komunikácie vo výške 821 338,50 Sk (poplatky spojené s prenosom dát,  komplexné služby spojov), na materiál a služby vo výške 8 864 676,61 Sk (materiálne zabezpečenie odborných sumarizačných útvarov volebných komisií spotrebným materiálom na výpočtovú a reprografickú techniku, papierom, tonermi, disketami a iným materiálom), na dopravné vo výške 546 421,74 Sk (výdavky súvisiace s  prevádzkou motorových vozidiel), na rutinnú a štandardnú údržbu vo výške 1 443 999,78 Sk (údržba a opravy výpočtovej a reprografickej techniky,  upgrade počítačov) a na ostatné tovary a služby vo výške 3 945 802,70 Sk (zmluvne zabezpečené práce a služby spojené so zabezpečením programového vybavenia na spracovanie výsledkov volieb, na prezentáciu výsledkov CD ROM, pohotovostné služby, školenia a odmeny na základe dohôd o prácach vykonávaných mimo pracovného pomeru).

	Kapitálové výdavky vo výške 4 300 866,80 Sk boli použité na nákup počítačov,  pevných diskov, pamäťových modulov, scanerov, bezpečnostného servera a programového vybavenia.